Universis presentem paginam inspecturis H. abbas de Goyle et P. prior Gigniaci et P. prior Boni Loci et G. decanus de Montania et W. minister archipresbiteratus Sancti Amoris noticiam rei geste. Universitati vestre significare volumus quod cum inter monacos de Miratorio Cisterciensis ordinis et canoninos de Grandivalle super loco et grangia de Estival controversia fuisset diutius agitata, tandem per Dei gratiam ad pacem et concordiam nostro fuit arbitrio revocata. Compromissione siquidem in nos ab utraque parte unanimiter facta hoc modo fuit a nobis questio terminata : monachi de Miratorio concesserunt secundum arbitrium nostrum canonicis de Grandi Valle locum et grangiam de Estival cum appendiciis suis et quicquid juris ibi habere ex donationis titulo vel quolibet modo alio videbantur jure perpetuo possidendam, ita tamen ut predicti canonici domui de Miratorio in festo sancti Michaelis persolvant pro jamdicto loco pensionem annuam duodecim solidorum Stephaniensis monete, ad eandem ecclesiam de Miratorio per proprium canonicorum nuntium deportandam. Promiserunt insuper monachi sepedicti quod cartulas et munimenta que habent a domino Cuselli super donatione ejusdem loci eisdem canonicis quandocumque et ubicumque opus fuerit expensis tamen canonicorum exibebunt. Ne autem hujusmodi composicio concussionem aliquam vel calumpniam patiatur in posterum ad cautelam et perpetuam rei memoriam conscriptam inde cerographum per alphabetum divisum sigillorum nostrorum munimine fecimus roborari, adicientes ut illi parti cyrographi que penes monachos remanerent canonici capituli sui sigillum apponerent, et e converso partem canonicorum monachi sigillarent. Actum est hoc anno ab incarnatione Domini Mo CCo XVIIIo, VI idus novembris.